**Наставно-научном већу Филозофског факултеа у Нишу**

Рецензија уџбеника *Serbian for Beginners, A Short Course of Serbian for Foreign Students – Survival Serbian,* Марине Јањић

Уџбеник SERBIAN FOR BEGINNERS, *A Short Course of Serbian for Foreign Students – Survival Serbian*, ауторке др Марине Јањић, професорке са великим методичким и филолошким искуством, представља иницијални текст страним студентима који ће један део својих студија провести на факултетима у Србији и који се не морају, првенствено, бавити српском филологијом. Уџбеник покрива кратак курс српског језика као страног у оквиру пројекта студентске размене Еразмус + (пројекта FUSE). Замишљен је као вишечлана целина: део који је намењен штампању, сачињен на шездесет и четири стране, има и своју "звучну читанку" са аудио-записом текстова из књиге, која ће полазницима бити доступна у Србији, и дигиталну поставку на сајту факултета у виду downloadable поставке, директно преузимање са сајта и активирање. Значи, уџбеник  ће бити доступан у три медијске варијанте: као књига, на диску, и на сајту.

Компоновање уџбеника сведено је на осам целина, лекција, и мање кораке у оквиру сваке лекције. Називи тих целина тематизовани су по основним путоказима у савлађивању језичких структура на нивоу свакодневне комуникације на факултету и у граду:Добродошли, Поздрављање, У продавници, У ресторану, Саобраћај, На факултету, Забава, а последњи сегмент представља тест као повратну информацију полазницима и њиховим професорима о степену усвојених знања. На самом крају налази се додатак, Речник, са око 300 речи које су инкорпориране у текстовима лекција, али и оних које се не појављују у самим лекцијама но чине најфреквентније речи у српском језику. Структуирање лекција једообразно је за сваки сегмент: полазни текст, речник најзаступљенијих речи, делови намењени изучавању граматичких појава, вежбања и подсетници.

Иако је линеарно постављен, програмиран је тако да полазници не могу да пређу на следећи радни налог док не савладају предвиђену порцију знања која их принципом поступности води од основних језичких појмова српског језика ка сложенијим задацима. Упутства и објашњења дата су на енглеском и српском језику у обрнутој пропорцији од почетка ка крају. Уџбеник је на много начина замишљен као интерактивни курс заснован у доброј мери на синкретичној перспективи речи, слике и звука, богато је графички и ликовно опремљен, визуелна маркација је доследно спроведена и у функцији је њене основне намене. Методичка апаратура подстичесамосталност у учењу као вештину у коришћењу уџбеника.

Уџбеник SERBIAN FOR BEGINNERS, *A Short Course of Serbian for Foreign Students – Survival Serbian*, ауторке др Марине Јањић, подстицајан је и инспиративна за полазнике курса српског језика као страног, писан разумљивим и приступачним језиком у срдачној и ведрој атмосфери радних усмерења, богато и пригодно визуелно уређен. Заинтересовано и са пријатношћу сам га читала, те ми је задовољство да га препоручим за штампу.

Нови Сад, 14.09.2016.

Проф. др Бранка Јакшић Провчи,

Универзитет у Новом Саду,

Филозофски факултет

